Coincidint amb el Dia Mundial de la Ràdio, del dimarts 13 de febrer de 2018, els programes *L’altra ràdio* (1980), de Ràdio 4, i el *Cocodril Club* (1993), de Ràdio Marca, demanen la creació d’un Museu de la Ràdio a la ciutat de Barcelona. Si us voleu adherir en aquesta petició, ompliu els camps que trobareu al final del text del manifest a: <https://altraradio.cat/formulari.html>. O envieu un correu electrònic a [museudelaradio@gmail.com](mailto:museudelaradio@gmail.com), amb el vostre nom i cognom i expressant el vostre suport en aquesta iniciativa.

**Manifest en favor de la creació d’un Museu de la ràdio a Barcelona**

Els programes *L’altra ràdio* (1980) i *Cocodril Club* (1993) demanen la creació d’un Museu de la Ràdio a Barcelona. Un centre didàctic i lúdic dedicat a preservar la memòria sonora del mitjà radiofònic, a la construcció d’un relat històric dels seus professionals i al foment de l’ús del llenguatge sonor, com una eina expressiva i creativa.

Les set grans línies d’acció del centre podrien ser:

- La recopilació del material sonor: programes, “podcasts”...

- La personificació de la història mitjançant els grans noms de la ràdio.

- La difusió de l’ús del llenguatge sonor com un element més de l’expressió i la creativitat dels ciutadans del segle XXI.

- El recull arqueològic del material tècnic: receptors antics i aparells de baixa o alta freqüència.

- La història de la ràdio i de la distribució de l’àudio a Internet i la telefonia mòbil com a mirall dels canvis a la societat.

- L’aplicació de la intel·ligència artificial a la ràdio i la difusió de l’art sonor contemporani.

- La promoció de la radioafició.

Aquesta petició es fonamenta en la gran tradició que té la ràdio a Catalunya i la seva contribució notable a l’ús de la llengua catalana. La primera emissora privada de l’Estat és Ràdio Barcelona EAJ-1 (1924). Ràdio 4 i Ràdio Olot ofereixen tota la programació en català des de 1976. La degana de les emissores municipals és Ràdio Arenys (1979). La primera ràdio lliure va sorgir a Barcelona (1979), Ona Lliure. Ràdio Ràpia (1990) del CEIP Sant Domènec de la Ràpita, a Santa Margarida i els Monjos, és l'emissora escolar més antiga. A Internet, dins de Ravalnet (1998), la xarxa ciutadana del Raval de Barcelona, immediatament s’hi van produir projectes com la ràdio del CEIP Drassanes i Ravalmedia.

Barcelona, 13 de febrer de 2018, Dia Mundial de la Ràdio